CELEX: 32006R0486
Language: el
Date: 2006-03-20
Title: Κανονισμός (ΕΚ) αριθ. 486/2006 του Συμβουλίου, της  20ής Μαρτίου 2006 , σχετικά με την εφαρμογή της συμφωνίας για τη δασμολογική ατέλεια των ολοκληρωμένων κυκλωμάτων πολλαπλών ψηφίδων (MCPs), με την τροποποίηση του Παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 88/1
            
         
      ΚΑΝΟΝΙΣΜΌΣ (ΕΚ) αριθ. 486/2006 ΤΟΥ ΣΥΜΒΟΥΛΊΟΥ
   
   της 20ής Μαρτίου 2006
   σχετικά με την εφαρμογή της συμφωνίας για τη δασμολογική ατέλεια των ολοκληρωμένων κυκλωμάτων πολλαπλών ψηφίδων (MCPs), με την τροποποίηση του Παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
   την πρόταση της Επιτροπής,
   Εκτιμώντας τα ακόλουθα:
   
               (1)
            
            
               Ο κανονισμός (ΕΟΚ) αριθ. 2658/87 του Συμβουλίου (1) θέσπισε ονοματολογία των εμπορευμάτων, εφεξής αποκαλούμενη «Συνδυασμένη Ονοματολογία», και καθόρισε τους συμβατικούς δασμούς του κοινού δασμολογίου.
            
         
               (2)
            
            
               Το Συμβούλιο, με την απόφασή του 2005/964/ΕΚ (2), συνήψε, εξ ονόματος της Ευρωπαϊκής Κοινότητας, τη συμφωνία για τη δασμολογική ατέλεια των ολοκληρωμένων κυκλωμάτων πολλαπλών ψηφίδων (MCPs) (εφεξής αποκαλούμενη «συμφωνία»).
            
         
               (3)
            
            
               Η συμφωνία μηδενίζει τον συντελεστή όλων των τελωνειακών δασμών και λοιπών τελών και επιβαρύνσεων που εφαρμόζονται στα MCPs.
            
         
               (4)
            
            
               Ο Γενικός Γραμματέας του Συμβουλίου της Ευρωπαϊκής Ένωσης, ως ο θεματοφύλακας που προβλέπεται από τη συμφωνία, παρέλαβε τις πράξεις αποδοχής της συμφωνίας από τέσσερα μέρη. Σύμφωνα με το άρθρο 7, στοιχείο α) της συμφωνίας, τα εν λόγω τέσσερα μέρη συμφώνησαν ότι η συμφωνία τίθεται σε ισχύ την 1η Απριλίου 2006.
            
         
               (5)
            
            
               Η συμφωνία θα πρέπει, επομένως, να εφαρμοσθεί με τροποποίηση του Παραρτήματος Ι του κανονισμού (ΕΟΚ) αριθ. 2658/87.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο Παράρτημα Ι, Μέρος Πρώτο, Τμήμα ΙΙ «Ειδικές διατάξεις» του κανονισμού (ΕΟΚ) αριθ. 2658/87, προστίθεται το στοιχείο Ζ «Δασμολογική ατέλεια των ολοκληρωμένων κυκλωμάτων πολλαπλών ψηφίδων (MCPs)», όπως περιέχεται στο Παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
   Εφαρμόζεται από την 1η Απριλίου 2006.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Μαρτίου 2006.
      
         
            Για το Συμβούλιο
         
         
            Η Πρόεδρος
         
         U. PLASSNIK
         
      
   
   
      (1)  ΕΕ L 256, 7.9.1987, σ. 1· κανονισμός όπως από τροποποιήθηκε τελευταία τον κανονισμό (ΕΚ) αριθ. 1989/2004 (ΕΕ L 344, 20.11.2004, σ. 5).
   
      (2)  ΕΕ L 349, 31.12.2005, σ. 24.
   
      ΠΑΡΑΡΤΗΜΑ
      
         «Z.   Δασμολογική ατέλεια των ολοκληρωμένων κυκλωμάτων πολλαπλών ψηφίδων (MCPs)
         
                     1)
                  
                  
                     Προβλέπεται τελωνειακή ατέλεια για τα ολοκληρωμένα κυκλώματα πολλαπλών ψηφίδων (MCPs), τα οποία αποτελούνται από δύο ή περισσότερα διασυνδεδεμένα μονολιθικά ολοκληρωμένα κυκλώματα, που συνενώνονται κατά τρόπο πρακτικά αδιαχώριστο, έστω και σε ένα ή περισσότερα μονωτικά υποθέματα, με ή χωρίς πλαίσιο αγωγού, αλλά χωρίς άλλα ενεργητικά ή παθητικά στοιχεία κυκλώματος.
                  
               
                     2)
                  
                  
                     Τα επιλέξιμα για τη συγκεκριμένη απαλλαγή από δασμούς προϊόντα υπάγονται στις ακόλουθες κλάσεις: 8418, 8422, 8450, 8466, 8473, 8517, 8518, 8522, 8523, 8525, 8528, 8529, 8530, 8531, 8535, 8536, 8537, 8538, 8543, 8548, 8708, 9009, 9026, 9031, 9504.
                  
               
                     3)
                  
                  
                     Κατά την υποβολή στις τελωνειακές αρχές των κρατών μελών της τελωνειακής διασάφησης για θέση σε ελεύθερη κυκλοφορία των MCPs, ο διασαφιστής αναγράφει στο τετραγωνίδιο 44 του Ενιαίου Διοικητικού Εγγράφου (“ΕΔΕ”) τον αριθμό αναφοράς C500.»